বাড়ির কর্তা আর তার বন্ধু সন্ধ্যার চেহারা জরীপ করে দেখছিলেন। মেয়েটার বয়েস সাতাশ আঠাশ, রঙ একটু শ্যামলার দিকে, ধারালো মুখ চোখ, তাতে বুদ্ধির ছাপ আছে। একনজরে তো মনে হয় মেয়েটাকে দিয়ে কাজ হবে। তবে কিছু কথাও জিজ্ঞেস করার দরকার। সূর্যশেখর পাশে বসা অনিরুদ্ধর দিকে তাকালেন। একটি মেয়ে আমদানি করার পরিকল্পনাটা অনিরুদ্ধই দিয়েছেন। কাজেই ওদের সামনে বসা এই মেয়েটিকে যাচাই করার দায়িত্বটাও বেশিরভাগই তার ওপর বর্তায়। কথাবার্তা শুরু করার একটা সহজ উপায় হচ্ছে নাম, দেশ, এসব জিজ্ঞেস করা। কিন্তু সন্ধ্যার দেশ কোথায় এই প্রশ্নের উত্তরটা শোনার সঙ্গে সঙ্গে অবজ্ঞায় আর তাচ্ছিল্যে সূর্যশেখরের মুখ বেঁকে গেল। একটা মন্তব্য ছুটে গেল সন্ধ্যার দিকে - ওঃ, তুমি বাঙাল।